題三茅堂讀放翁碑易道士設茗
作者：韓淲
朝代：宋

paragraphs: 寶山最佳處，突兀三茅堂。
幽襟翫岩穴，散脚登崇岡。
梅亭雖未花，自覺草樹香。
午陰布修幹，禽鳥時來翔。
下視江海波，風煙渺茫茫。
貞石披妙詞，摩挲有餘光。
吾身已塵土，乃得閒相羊。
羽人復能吟，煎茗邀山房。
意勝神頓適，俗遠慮兼忘。
乃知軒裳縶，自苦升斗藏。
饑餓非難忍，歲月空帝鄉。
揮手下山去，餘情滿秋陽。